**Dáiddafoanda liige njuolggadusat**

Mearrádus dahkkun 31.03.2020 gaskal Sámi Dáiddárráđi ja Sámediggi Norggas ahte veahkehit sámi dáiddáriid geat leat manahan dietnasa Covid-19 virusa geažil. Sámi Dáiddárráđi stivra lea dohkkehan njuolggadusaid 06.05.2020.

**1. Dáiddafoanda**

Foandda namma lea Dáiddafoanda (DF).

**2. Ulbmil**

Covid-19 virusa geažil leat ollu dáiddárat gártan ekonomalaš váttis dillái, ja danne álmmuhuvvo liige doarjja Dáiddafoanddas.

Coronadilli dagaha ahte kulturdoalut lea loahpahuvvon/bissehuvvon, heaittihuvvon barggut ja unniduvvon sisaboađut dáiddariidda. Plánejuvvon barggut leat maŋiduvvon, ja ii leat ollus vejohlašvuohta vásihit dáidaga ja kultuvrra.

Ulbmil lea hásttuhit ja movttiidahttit kreativitehta ja geahččaladdama vaikko leat gáržžideamit Coronavirusa geažil Doarjja galgá sihke ovddidit sámi dáidda- ja kulturvásáhusaid iešguđege ulbmiljoavkkuin, dagahit smiehttamuša maid corona lea mielddis buktán, muhto maid movttiidahttit hutkat ođđa bargovugiid, ovdanbuktin-báikkiid ja iešguđetge lágan vugiid ollet gehčiid.

Doarjja juolluduvvo sámi dáiddariidda geat lea massán stuorra oasi sisaboađus gáržžideami geažil.

Sáhttá ohcat doarjaga 40 000 ruvnnu rádjái.

Sáhttá ohcat doarjaga sihke ođđa prošeavttaide/ideaide, ja prošeavttaide mat leat ráhkaduvvon maŋŋá 12.03.20 go eiseválddit gáržžidedje njuolggadusaid doaluid ja buvttadansajiid ektui.

Dáiddafoandda ruđa ii sáhte geavahit dáid ruhtadit:

* girjealmmuhemiide ja girječálliid bálkkáide girjealmmuhemiid oktavuođas
* skearruid buvttadeapmái
* eará doaimmaheaddjiid bálkkáide
* investeremiidda /oastit
* dáiddáriidda geat leat bistevaš barggus dahje leat permišuvnnas ja ožžot ruđa NAVas dahje eará doarjjaortnegiin mii dagaha ahte dáiddáris lea sisaboahtu.

**3. Gii sáhtá ohcat**

* eaŋkilolbmot
* ovttasbarggu gaskal máŋga dáiddárat (dás ferte ruhta juohkásit nu dássálaga go vejolaš prošeavtta oassálasti dáiddáriid gaskka)
* miellahtut dáiddárservviin geat leat miellahtut Sámi Dáiddárráđis

**4. Eavttut juolludemiin ovttasbargoprošeavttaid ektui**

Váldonjuolggadussan galgá Dáiddafoandda juolludemiin deattuhit

* ohcan galgá devdot dihto ohcanskovvái ja visot čuoggát galget leat dievaslaččat devdojuvvon
* dáiddalaš sisdoalu
* ohcan mielde čuovvu bušeahtta
* 2019 vearrodieđáhus (dárogillii; skattemelding, suomagilli; vero ilmoitus, ruoŧagilli; självdeklaration) biddjo fárrui
* Dáiddafoanda galga álohii namahuvvot prošeavtta ruhtadangáldun

**5. Go lea juolluduvvon ruhta**

* Doarjja galgá merkejuvvot dan dihto prošektii ja ii sáhte geavahit masage earái
* Áigemearri čađahit prošeavtta/doaimma lea 4 mánu
* 75 % mákso álggus ja reasta go Sámi Dáiddárráđđi lea dohkkehan raportta ja rehketdoalu
* Doarjja dieđihuvvo vearroeiseválddiide

**6. Dáiddafoandda hálddašeapmi**

Foandda ruhta hálddašuvvo Dáiddafoandda liige njuolggadusaid vuođul, maid Sámi Dáiddárráđđi lea dohkkehan.

**7. Dáiddafoandda lahtuid organiseren**

Lávdegotti áirasiid organiseren lea Dáiddafoandda dábálaš njuolggadusaid mielde ja lea nugo doppe lea mearriduvvon.

**8. Dáiddafoandda čoahkkimat**

SDR čállingoddi ráhkkanahttá áššiid mat galget meannuduvvot Dáiddafoandda čoahkkimiin ja čađaha Dáiddafoandda mearrádusaid.

Bargu galgá čađahuvvot hálddašanlága áššemeannudanmearrádusaid mielde, masa gullet bealalašvuohta, jávohisbággu ja oaivvadangeatnegasvuohta.

Beavdegirjjis galgá oidnot:

a) goas ja gos čoahkkimat leat lágiduvvon

b) geat čoahkkimiin ledje mielde

c) bealalašvuohta

d) makkár mearrádusat lea gieđahallojuvvon

e) mii meannudeami boađus lea

f ) mii muđuid lea gieđahallon

SDR áššemeannudeaddji čállá beavdegirjjid čoahkkimiin.

Mearriduvvon vuođuštus addojuvvo ohcciide geaidda eai juolluduvvo stipeanddat.

**9. Raporteren**

* Ferte raporteret mearriduvvon skovvái.
* Raporta galgá sisa 5 mánu maŋŋil juolludanreive lea sáddejuvvon.
* Galgá čállit raportta mas čilge prošeavtta ja mas árvvoštallá bohtosiid prošeavtta ulbmiliid ektui, gč. ohcamuša. Rehketdoallu galgá čájehit masa ruhta lea geavahuvvon ja biddjo dan lahkai ahte sáhttá buohtastahttit bušeahtain. Preassačállosiid ja gehčiid/oasálastiid loguid sáhttá bidjat mielde jus leat áššáigullevaččat. Sáhtat maid bidjat mielde linka.
* Sámi Dáiddárráđi čállingoddi dárkkista raporttaid dábálaš govttolašvuođain ja árvvoštallá leatgo stipeandaruđat geavahuvvon juolludusa eavttuid mielde. Čállingotti árvvoštallan čađahuvvo dan vuođul maid stipeandaohcci ieš lea almmuhan.
* Dáiddafoanda ja Riikarevišuvdna sáhttet dárkkistit leago Dáiddafoandda juolludeapmi geavahuvvon eavttuid mielde, geahča Stuoradikki juolludannjuolggadusaid § 10.
* Jus raporterema geatnegasvuođa ii čuovo galgá doarjja máksot ruovttoluotta.
* Ruđat mat eai leat geavahuvvon ohcamuša áigumušaid mielde galget máksot ruovttoluotta Dáiddafondii.
* Ohccit geat eai leat raporteren ovddit doarjagiid ovddas eai juolluduvvo doarjagiid ovdal go lea raporteren ovddeš doarjagiid ovddas. Dát ii guoskka ohcciide geaidda lea juolluduvvon doarjja ovttasbargoprošeavttaide mas lea 2-jagi čađahanáigemearri ja čađahan áigi ii leat vel meaddil.
* Jus áigu maŋidit čađaheami áigemeari, de ferte ohcat ovdal čađahanáigemeari. Dákkár ohcan sáddejuvvo Sámi Dáiddárráđi čállingoddái guhte gieđahallá dan.
* Rievdaduvvon geavaheapmi doarjaga ektui ferte ovddalgihtii leat dohkkehuvvon Dáiddafoanddas.
* Jus ii sádde raporta/rehketdoalu áigái, de boahtit doalahit ruhta mii ii leat vel máksun. Dát ruhta manná fas Dáiddafondii.

**10. Váidinvejolašvuohta**

Ii sáhte guoddalit fágalaš árvvoštallama. Lávdegoddi mearrádus lea loahpaláš.

Váidinvuoigatvuohta lea ráddjejuvvon dasa mii guoská áššemeannudeapmái ja riektegeavaheapmái.

Dáiddafoanda meannuda váidaga ja sáhttá rievdadit mearrádusastis. Jus dáiddafoanda doalaha mearrádusas, de sáhttá mearrádusa váidit Sámi Dáiddárráđi stivrii.

**11. Eará**

* Ruđat almmuhuvvo Sámi Dáiddárráđi neahttasiidduin ja sáddejuvvo buot dáiddárservviid lahtuide mat leat čatnon Sámi Dáiddárráđđái.
* Liige njuolggadusat doibmet dássážii Sámi Dáiddárráđi stivra mearrida eará.